送孫會之縣尉秩滿歸廬陵
作者：許及之
朝代：宋

paragraphs: 人生貴相知，不在相逢早。
廬陵說三孫，修名愜諸老。
伯也吾同年，久別心杲杲。
季也真可人，一見顔色好。
金石出几杖，握手屢傾倒。
屈魂雖尚醒，賈骨久云槁。
微君寫窮愁，何以慰懷抱。
再見一尉更，取別何草草。
回視徒四壁，蟬聲綴吟藁。
向來雕斲工，見輒迹如掃。
汲深無新泉，送子慚涸潦。
珍重皎潔姿，相期在斯道。